**ETNOGRAFINIAI ELEMENTAI „MAŽUOSIUOSE SODELIUOSE“**

**Respublikinį gamtamokslinį ikimokyklinio ugdymo įstaigų projektą-konkursą „Mažieji sodeliai“ organizuoja Gargždų lopšelis-darželis „Naminukas“. Koordinatorius – Klaipėdos rajono savivaldybės Švietimo ir sporto skyriaus vyriausioji specialistė Irena Barbšienė.**

Projektu-konkursu siekiame išsaugoti ir pritaikyti etnografinius elementus, kuriant lauko erdvėse grožio, pažinimo erdves. Projektas-konkursas skirtas žolininkės Eugenijos Šimkūnaitės ir Mokyklų bendruomenės metams paminėti.

Dalyviai savo įstaigos teritorijoje kuria „Mažąjį sodelį“, kuriame apgyvendina

vienmetes ir daugiametes etnografinio darželio gėles, vaistinius-prieskoninius augalus. Ugdytinai stebi augalų augimą, daro išvadas, fiksuoja tyrimų rezultatus, renka ir naudoja vaistinius-prieskoninius augalus.

Karantino epidemija pakoregavo projekto-konkurso vykdymo eigą. Suplanuotą susitikimą Klaipėdos universiteto botanikos sodo renginyje „Pavasarinis alasas“ vykdėme vaizdo ryšiu. Susitikime dalyvavo projekte-konkurse dalyvaujančių 45 įstaigų atstovai iš įvairių Lietuvos kampelių: Lentvario, Kėdainių, Ukmergės, Naujosios Akmenės, Jonavos, Panevėžio, Alytaus, Utenos, Telšių, Anykščių, Šiaulių, Kėdainių, Jurbarko, Švenčionėlių, Radviliškio, Noreikiškių, Palangos, Šakių r., Akmenės r., Vilkaviškio r., Kauno r., Šilalės r., Klaipėdos r., Gargždų miesto ikimokyklinių įstaigų.

Botanikos sodo direktorė Asta Klimienė papasakojo apie etnografinius darželius, patarė kaip juos sukurti, kad dominuotų dabartis, etno ir paveldas. Dalyviai pasidalino Mažųjų sodelių kūrimo džiaugsmais ir rūpesčiais šiuo sudėtingu laikotarpiu. Bet nesutrukdė niekas; sodeliai žaliuoja, žydi, veši, o rudenį atsiųstas sodelių grožis nuotraukose suguls tente ir parengta kilnojamoji lauko paroda keliaus į visas dalyvių įstaigas.

Smagu džiaugtis, dalintis, bendrauti ir bendradarbiauti tarp šeimų kartų ir įstaigų bendruomenių.

Rima Butkuvienė, direktoriaus pavaduotoja ugdymui